b'\n_START_ARTICLE_\nMaterijalna to\xc4\x8dka\n_START_PARAGRAPH_\nMaterijalna to\xc4\x8dka je idealizirano tijelo kojemu je ukupna masa koncentrirana u jednoj to\xc4\x8dki, misaona tvorevina kojom se, radi pojednostavnjivanja, u klasi\xc4\x8dnim fizikalnim tuma\xc4\x8denjima nadomje\xc5\xa1ta tijelo kad se pri ispitivanju njegova gibanja ne mora paziti na unutarnju gra\xc4\x91u i razlike izme\xc4\x91u gibanja pojedinih njegovih dijelova i kad je svaka njegova dimenzija neusporedivo manja od ostalih prostornih dimenzija u razmatranom problemu.\n_START_SECTION_\nTe\xc5\xbei\xc5\xa1te\n_START_PARAGRAPH_\nTe\xc5\xbei\xc5\xa1te je materijalna to\xc4\x8dka u kojoj djeluje rezultanta sila \xc5\xa1to djeluju na neko tijelo ili sustav materijalnih to\xc4\x8daka u polju sile te\xc5\xbee; u toj to\xc4\x8dki mo\xc5\xbee se zamisliti kao da je sabrana sva masa tijela, odnosno sustava materijalnih to\xc4\x8daka. Ako kruto tijelo ima sredi\xc5\xa1te, os ili ravninu simetrije, njegovo se te\xc5\xbei\xc5\xa1te podudara s tim sredi\xc5\xa1tem ili le\xc5\xbei na toj osi, odnosno u toj ravnini. U praksi se te\xc5\xbei\xc5\xa1te krutoga tijela odre\xc4\x91uje tako da se tijelo objesi u nekoj od svojih to\xc4\x8daka; tada, u polo\xc5\xbeaju ravnote\xc5\xbee, te\xc5\xbei\xc5\xa1te tijela le\xc5\xbei na okomici ispod objesi\xc5\xa1ta. Ako se to isto ponovi u nekoj drugoj to\xc4\x8dki tijela, te\xc5\xbei\xc5\xa1te \xc4\x87e ponovno le\xc5\xbeati na okomici ispod objesi\xc5\xa1ta. Sjeci\xc5\xa1te tako odre\xc4\x91enih okomica bit \xc4\x87e te\xc5\xbei\xc5\xa1te tijela. Ako se tijelo ili sustav materijalnih to\xc4\x8daka ne nalazi u polju sile te\xc5\xbee, odre\xc4\x91uje se na sli\xc4\x8dan na\xc4\x8din sredi\xc5\xa1te mase, \xc5\xa1to je op\xc4\x87enitiji pojam od te\xc5\xbei\xc5\xa1ta.  Sredi\xc5\xa1te mase podudara se s\xc2\xa0te\xc5\xbei\xc5\xa1tem tijela ako je gravitacijsko ubrzanje konstantno i jednako u svim to\xc4\x8dkama tijela.  Pravac u kojem djeluje te\xc5\xbeina tijela, a prolazi kroz njegovo te\xc5\xbei\xc5\xa1te, zove se te\xc5\xbei\xc5\xa1nica. Tijelo, poduprto u te\xc5\xbei\xc5\xa1tu, nalazi se u ravnote\xc5\xbei. Te\xc5\xbei\xc5\xa1te tijela ne mora se nalaziti u samom tijelu, ono mo\xc5\xbee biti i izvan tijela, na primjer kod prstena.\n_START_SECTION_\nKosi hitac\n_START_PARAGRAPH_\nKosi hitac je slo\xc5\xbeeno ili krivocrtno gibanje nastalo kada vektor po\xc4\x8detne brzine izba\xc4\x8denog tijela (obi\xc4\x8dno projektil) zatvara o\xc5\xa1tri kut prema vodoravnoj ravnini. Putanja tijela ima oblik parabole s tjemenom na vrhu. Na izba\xc4\x8deno tijelo djeluje vektor kose po\xc4\x8detne brzine te ubrzanje zemljine sile te\xc5\xbee._NEWLINE_Hitac je izba\xc4\x8daj tijela u prostor i slo\xc5\xbeeno gibanje koje nastane kada na izba\xc4\x8deno tijelo djeluje sila te\xc5\xbea. Ovisno o smjeru vektora po\xc4\x8detne brzine prema sili te\xc5\xbei, hitac mo\xc5\xbee biti horizontalni ili vodoravni (gibanje materijalne to\xc4\x8dke koja je izba\xc4\x8dena vodoravno u polju sile te\xc5\xbee), okomiti (gibanje materijalne to\xc4\x8dke koja je izba\xc4\x8dena u polju sile te\xc5\xbee okomito prema gore ili prema dolje) i kosi (gibanje materijalne to\xc4\x8dke koja je izba\xc4\x8dena u polju sile te\xc5\xbee pod kutom prema vodoravnoj ravnini). Ako je otpor zraka zanemariv, putanja gibanja je parabola.'